**ZLATKO KOMADINA, župan Primorsko- goranske županije**

**Pozdravno obraćanje – svečano otvaranje programa Rijeka EPK 2020**

 Uvaženi gosti, cijenjeni uzvanici, dragi prijatelji, želim vam dobrodošlicu u najljepšu hrvatsku regiju, Primorsko-goransku županiju. Ovo naše područje iznimno je bogate kulturne i povijesne baštine, duboko utkane u identitet ovoga kraja i ljudi koji su se u dugom povijesnom razdoblju ovdje naseljavali, ali i svih nas koji na ovim prostorima danas živimo. Regija smo jedinstvenog spoja mora, gorja i otoka, raznolikih priča i snažnih emocija. A uz sve to otvorena smo i tolerantna multikulturalna sredina, prostor na kojem žive brojne nacionalnosti uz međusobno poštovanje i uvažavanje. Upravo ta različitost naša je posebnost koja nas obogaćuje, izdiže iznad ograničenog geografskog prostora i spaja u europski kulturni i civilizacijski krug, kojem ovaj kraj oduvijek pripada.

U trenutku kada je upravo Rijeka, kao prvi hrvatski grad proglašena Europskom prijestolnicom kulture 2020. godine, dobili smo jedinstvenu priliku da sve to što nas čini posebnim i drugačijim, svo naše kulturno nasljeđe, višestoljetnu tradiciju utkanu u ovo suvremeno i tehnološki napredno stoljeće, sažmemo i prezentiramo kroz mnoštvo događanja, kulturnih i umjetničkih programa i ponudimo kao jedinstveno iskustvo naših gostima li i našim građanima. Iz kojeg god pravca dođete i u koji god dio naše Županije zađete, naći će te ljude, događaje i mjesta koja pričaju o našoj povijesti, kulturi, običajima, uokvirenima u jedinstveno bogatstvo prirode našeg zelenog i plavog zavičaja. Upravo to potaknulo je nas u Županiji da kroz program „27 susjedstava“ pokažemo svu ljepotu različitosti stvaranjem neformalne mreže aktera u kulturi u našim lokalnim zajednicama. Željeli smo istaknuti i našu „plavu komponentu“ , more uz kojeg i od kojeg oduvijek živimo. Programski pravac Lungomare Art posebno je vrijedan jer stavlja u fokus i mala mjesta na našoj obali i otocima, koja će putem ovoga projekta i sudjelovanja poznatih svjetskih umjetnika postati vidljiva na kulturnoj karti Europe.

 Vjerujem da ćemo kao Europska prijestolnica kulture opravdati tu prestižnu ali i izazovnu titulu. Svim dragim gostima naša su vrata, kao i uvijek, širom otvorena, a kroz programe 2020 nudimo puno novih, dobrih razloga da nas posjetite, pa ako već do sada niste, još bolje upoznate ovu našu Luku različitosti.